चारों लड़कियों ने श्रीधर को खोजने का मिशन पूरा किया और उन्हें मिस ड्रैकुला के सामने खड़ा कर दिया
हमारी चंडाल चौकड़ी सारी प्लानिंग के साथ श्रीधर को ढूंढकर मिस लवीना के सामने खड़ा करने के लिए तैयार थी। हमारा जज्बा हमारा सबसे बड़ा हथियार था।
मिशन श्रीधर शुरू हो चुका था। चारों लड़कियां जान चुकी थीं कि श्रीधर ही मिस लवीना के बॉयफ्रेंड हैं, लेकिन मां की वजह से दोनों एक नहीं हो पाए। अब चारों लड़कियों का एक ही लक्ष्य था कि किसी तरह मिस लवीना की लव स्टोरी का सुराग ढूंढा जाए। क्या लड़कियां श्रीधर को ढूंढ पाएंगी? आगे की कहानी पढ़िए… 
“कैसी बातें कर रही है? हम तो यह भी नहीं जानते कि वह रहता कहां है। उसे पहचानेंगे कैसे? केवल नाम से कैसे ढूंढा जा सकता है? हमें तो उसका सरनेम तक नहीं पता। और अब मिस लवीना के सामने उसे लाकर खड़े करने का फायदा भी क्या है?” वह तो उन्हें भूल चुका होगा। क्यों मिस लवीना के जख्मों को तुम फिर से कुरेदकर हरा करना चाहती है?” दर्शना बोली।
“नहीं, निशा ठीक कह रही है। उस डरपोक का पता तो करें कि वह है कहां। सुरभि को तो एक बार थोड़ा-बहुत बताया था मिस लवीना ने जिससे वह प्यार करती थीं। कमबख्त ने उन्हें अपनी अम्मा की वजह से छोड़ा था। और अब यहीं इसी शहर में रहता है। उसी से सवाल करते हैं जाकर,” बोलते-बोलते कनिका उत्तेजित हो गई थी।
“अरे, कौन-सा वह अब तक कुंआरा बैठा होगा?” मैंने कहा। मुझे यह सब ठीक नहीं लग रहा था। मैं जानती थी कि कनिका एक बार जो ठान लेती है, करके ही रहती है। इसलिए उसे रोकने की कोशिश कर रही थी।
“ये जो मम्माज ब्यॉय होते हैं न, ये आसानी से फैसले नहीं ले पाते। मां भी अब कहां रही होंगी। चलो शुरू करते हैं मिशन श्रीधर,” कनिका बोली। दर्शना और निशा भी जब तैयार हो गईं तो मुझे भी मानना पड़ा। हमारी चंडाल चौकड़ी कमर कसकर तैयार हो चुकी थी, मानो किसी क्रिमिनल को तलाशने का बीड़ा उठाया हो।
“निशा, तू श्रीधर नाम के जितने भी डॉक्टर शहर में हैं, उन्हें सोशल मीडिया पर तलाशना शुरू कर। फेसबुक, इंस्टाग्राम, लिंक्डइन… हर जगह ढूंढ।
दर्शना, तुम हॉस्टल जाकर किसी तरह मिस लवीना के कमरे में घुस देखो कि कोई चिट्ठी, कागज मिल जाए। हो सकता है, श्रीधर का फोन नंबर या पता ही कहीं लिखा मिले। इनके मोबाइल के कांटेक्ट चेक कर। देख यह किस नंबर पर ज्यादा बात करती थीं। वहां फोन करके पूछ अगर कोई सुराग मिल सके। केरल का पता मिल जाए तो वहां फोन करके भी जानकारी हासिल की जा सकती है।
कनिका, तू अपने स्टूडेंट्स को इस काम पर लगा। हो सकता है, कोई मलयाली स्टूडेंट इनकी जान पहचान का मिल जाए। मैं हॉस्पिटल्स और क्लीनिक में पता करती हूं कि कोई श्रीधर नाम का डॉक्टर वहां काम करता है या किसी का अपना क्लीनिक है।”
हमारी चंडाल चौकड़ी सारी प्लानिंग के साथ श्रीधर को ढूंढकर मिस लवीना के सामने खड़ा करने के लिए तैयार थी। हमारा जज्बा हमारा सबसे बड़ा हथियार था।
मिस लवीना जब होश में आतीं तो कभी हमें पहचान लेतीं, तो कभी शून्य में तकती रहतीं। बार-बार वह श्रीधर का नाम लेतीं। कभी कहतीं,“ सुरभि, माई चाइल्ड, तुम इश्क किया क्या? और ये कनिका, ये तो पक्का इश्क में पागल होगा! आई नो हर, शी इज वैरी एडामेंट। दर्शना, तुमने तो शादी कर लिया होगा और निशा, तुम क्या करता है आजकल?”
कभी तो उनकी बातों का सिरा ही हम ढूंढती रह जातीं। लेकिन कनिका का कहना था कि वह गहरे दर्द से गुजर रही हैं और इन्हें अकेला नहीं छोड़ा जा सकता।
“एक बार मिल जाए वह श्रीधर का बच्चा, फिर देखती हूं कैसे जान बचाता है। हमारी पकड़ से छूटकर कहां जाएगा। आए और इलाज कराए मिस लवीना का। उसके लिए अपनी जिंदगी होम कर दी इन्होंने और वो धोखेबाज… न जाने कहां बैठा ऐश कर रहा होगा,” निशा दांत पीसते हुए बोली।
“मिलेगा-मिलेगा, चिंता मत कर। शहर में श्रीधर नाम के ज्यादा डॉक्टर नहीं होंगे। गूगल पर सर्च कर रही हूं मैं,” कनिका तमतमाई।
और फिर ढूंढ ही लिया था कनिका ने एक दिन श्रीधर को। उसका अपना क्लीनिक था और वह अब तक एक मशहूर डॉक्टर बन चुका था। उससे इलाज करवाने दूर-दूर से मरीज आते थे। खिचड़ी बालों वाले श्रीधर के चेहरे पर स्टाइलिश चश्मे की बजाय मोटे फ्रेम का चश्मा चढ़ चुका था। फोटो में जैसा वह सूटेड-बूटेड दिखता, वैसा ही अब भी दिखता था।
कनिका एक मरीज बनकर उससे मिली थी और बड़ी चालाकी से आंखें मटका-मटकाकर और अपनी बातों में उलझाकर उसकी पूरी जन्मकुंडली निकाल लाई थी।
शादी नहीं की, क्योंकि मिस लवीना के जाने के बाद वह उसे भूल नहीं पाया। अपनी अम्मा की बताई लड़कियों को वह एक के बाद एक कर रिजेक्ट करता रहा। मजे की बात ये थी कि मिस लवीना के चले जाने के बाद उसमें अपनी अम्मा को ‘ना’ कहने की हिम्मत आई थी।
बिना कोई भूमिका बांधे या इधर-उधर की बातें किए सीधे-सीधे सवाल पूछ लिया था कनिका ने। और वह भी ऐसे मानो वह कठघरे में खड़ा कोई मुजरिम हो और उसे अपना गुनाह कबूल करना ही होगा। हैरान था श्रीधर, इतने बरसों बाद कोई उसका अतीत कुरेद रहा था, लेकिन लवीना का नाम सुन वह खुद को रोक नहीं पाया था। क्लीनिक बंद करने के बाद अपने केबिन में बैठे उदास और टूटे हुए श्रीधर… एक पल को कनिका को भी उस पर दया आ गई थी।
श्रीधर की आंखें नम थीं। “मैंने लवीना को बहुत ढूंढा। मैं उसे सॉरी बोलना चाहता था, लेकिन वह मुझे नहीं मिली। उसकी मदर नहीं चाहती थीं कि वह फिर किसी पुरुष के संपर्क में आए, इसलिए बहुत छुपाकर रखती थी उसे,” श्रीधर की आवाज में दर्द था।
“लवीना कहां है, तुम उसे कैसे जानती हो? इतने बरसों बाद उसका नाम सुना है। क्या मैं उससे मिल सकता हूं? पता नहीं वह मुझे माफ करेगी भी कि नहीं, पर मैं उससे माफी मांगना चाहता हूं। उससे मिल सकता हूं क्या?”
श्रीधर, जिसका व्यक्तित्व इतना रोबीला था, जो एक मशहूर डॉक्टर था, उसके स्वर में उस समय याचना थी। बहुत कुछ सुनाने आई कनिका भी उस वक्त कुछ कह न सकी। बस चुपचाप ले आई उसे अपने साथ।
मिस लवीना की हालत देख वह रो पड़ा।
“यू शुड बी अशेम्ड ऑफ यूअर सेल्फ, डॉक्टर श्रीधर मेनन। इतनी पढ़ाई-लिखाई का क्या फायदा अगर आप अपने प्यार को ही नहीं बचा सके। अपने हक के लिए लड़ न सके,” कनिका तेज स्वर में बोलने लगी थी। ऐसा लग रहा था कि वह अभी उसकी चीड़-फाड़ कर देगी।
“आई एम सॉरी लवीना,” श्रीधर ने उनका हाथ थाम लिया। सच, मैं आज भी तुमसे मोहब्बत करता हूं।”
मिस लवीना टकटकी लगाए उसे देखने लगीं। मानो उसे पहचानने की कोशिश कर रही हों। वह श्रीधर के चेहरे पर हाथ फेर रही थीं, जैसे कुछ टटोल रही हों। धीरे-धीरे दुविधा के बादल छंटने लगे। वह एकदम जोर से चिल्लाईं, “श्रीधर, ये तुम हो श्रीधर? तुम यहां कैसे? तुम जाओ, तुम्हारी अम्मा आ जाएगी, तुम जाओ।” मिस लवीना कुछ क्षण के लिए फिर से शून्य में ताकने लगीं।
“मैं अब कहीं नहीं जाऊंगा। मैं अब कभी नहीं जाऊंगा। कितना वक्त लगा दिया तुमने मिलने में। एक बार तुम्हारी मदर से मुलाकात हुई थी। वह संयोग से मेरे ही क्लीनिक में इलाज कराने आई थीं, पर उन्होंने मुझसे कहा कि तुम विदेश अपने पिता के साथ चली गई हो।”
“पिता? फादर? वो कौन होता है? कैसा होता है, मैं नहीं जानती।”
कनिका प्यार से उनका सिर सहलाने लगी। वह समझ सकती थी कि मिस लवीना, इस समय किस तरह के ट्रॉमा से गुजर रही हैं।
“श्रीधर, अब मुझे छोड़कर मत जाना। मैं तुमसे बहुत प्यार करती हूं। देखो लड़कियों, मैं न कहती थी इश्क करो लड़कियों।” मिस लवीना बड़बड़ा रही थीं। श्रीधर ने उन्हें कसकर अपनी बांहों में थामा हुआ था।
निशा, दर्शना, कनिका और मैं डबडबाई आंखों से दोनों को देख रहे थे। अचानक कनिका के फोन की कॉलर ट्यून ने हम सबको चौंका दिया, गाना बज रहा था- ‘ये जो मोहब्बत है, ये उनका है काम, महबूब का जो…’
- सुमन बाजपेयी
डिजिटल धारावाहिक ‘ये जो मोहब्बत है’ की ये आखिरी किस्त थी, आगे फिर एक नया डिजिटल धारावाहिक पढ़िए।